# **DIRECȚIA PATRIMONIU**

**DIRECȚIA JURIDICĂ, RESURSE UMANE, ACHIZITII PUBLICE**

**NR. 105604/05.11.2024**

**R A P O R T**

cu privire la Proiectul de hotărâre privind însuşirea documentaţiei tehnice cadastrale în vederea înscrierii în evidențele de cadastru și carte funciară a imobilului situat în Bistrița, Liviu Rebreanu - Pietonal, proprietate a

Municipiului Bistrița, domeniul public

Primăria municipiului Bistrița a depus spre finanțare în cadrul Programului Regional Nord-Vest 2021-2027 proiectul „Coridor verde de mobilitate urbană în centrul istoric al municipiului Bistrița”, prin care sunt prevăzute lucrări de modernizare a străzilor Albert Berger (Piața Mică) și Liviu Rebreanu. Pentru semnarea contractului de finanțare, beneficiarul trebuie să demonstreze că deține un drept real asupra imobilelor care sunt afectate de proiect și să prezinte dovada înregistrării imobilelor în registrul de publicitate imobiliară, respectiv extrase de carte funciară.

Analizând solicitarea nr.77058/12.08.2024 a Direcției Dezvoltare Durabilă 2030 s-a constatat că o parte din imobilele cuprinse în proiect sunt înscrise în sistemul integrat de cadastru și carte funciară, astfel având în vedere cerințele programului și raportat la prevederile legale aplicabile proprietății publice a unităților administrativ-teritoriale, prin persoanele fizice autorizate în domeniul cadastrului din cadrul instituției s-a efectuat identificarea și măsurarea imobilului denumit Liviu Rebreanu - Pietonal, în vederea înscrierii acestuia în sistemul integrat de cadastru și carte funciară în proprietatea publică a Municipiului Bistrița.

Conform documentației cadastrale întocmite, imobilul ’’Liviu Rebreanu – Pietonal’’ se identifică cu nr. top.1012/1, 1025/1, 1500 provenite din CF nr.2108 Bistrița, având categoria de folosință drum și loc public, proprietar Orașul Bistrița, numere care ulterior au fost abnotate din CF ca nefăcând obiect de carte funciară, iar pentru nr. top.1092/2 din aceeași coală nu a putut fi efectuată identificarea, coala fiind deterioartă în acea zonă. În urma măsurătorilor și calculelor efectuate imobilului a rezultat suprafața de 8.920 mp cu lungimea de 291 m și lățimea medie de 31 m, mai mari decât cele cuprinse în acte.

Menționăm faptul că imobilul Liviu Rebreanu – Pietonal figurează în Inventarul bunurilor care aparțin domeniului public al municipiului Bistrița, însușit prin Hotărârea Consiliului local al municipiului Bistriţa nr.187/30.09.2009 și atestat prin Hotărârea Guvernului României nr.527/2010, la CAP.I. - subcap.A. ”Drumuri comunale, vicinale, străzi cu trotuarele aferente și parcări” - poziția nr.107, cu lungime de 275 m, lățime 30,26 m și suprafață de 8.322 m, îmbrăcăminte = pavaj.

În vederea înscrierii imobilului în sistemul integrat de cadastru și carte funciară conform realității din teren este necesară aprobarea actualizării elementelor de identificare ale imobilului ”Liviu Rebreanu - Pietonal”, proprietate a Municipiului Bistrița, domeniul public, de la suprafața de 8.322 mp și lungime 275 m, la suprafața de 8.920 mp cu lungimea de 291 m și lățimea medie de 31 m, conform documentației tehnice cadastrale întocmită de expert, prin hotărâre a consiliului local, aceasta constituind titlu necesar pentru înscrierea în evidenţele de carte funciară a imobilului.

În conformitate cu prevederile art.286 alin.4 din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Domeniul public al comunei, al orașului sau al municipiului este alcătuit* *din bunurile prevăzute în Anexa nr.4, precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau județean”,* la pct.1 din Anexa nr.4 fiind menționate *”drumurile comunale, vicinale și străzile*” ca bunuri de uz și interes public local.

Raportat la destinația imobilului, trebuie avute în vedere și prevederile Ordonanței Guvernului nr.43/1997 privind regimul drumurilor, republicată, cu modificările şi completările ulterioare, care completează prevederile Codului Administrativ și care clasifică și definește drumurile de interes local, atât din punct de vedere funcțional și administrativ-teritorial, cât și în raport cu funcţiile pe care le îndeplinesc.

Conform acestui act normativ, drumurile publice sunt drumuri de utilitate publică şi/sau de interes public destinate circulaţiei rutiere şi pietonale, în scopul satisfacerii cerinţelor generale de transport ale economiei, ale populaţiei şi de apărare a ţării; acestea sunt proprietate publică şi sunt întreţinute din fonduri publice, precum şi din alte surse legal constituite. Mai mult, conform prevederilor art.8 alin.(1) *”Drumurile de interes local aparţin proprietăţii publice a unităţii administrative pe teritoriul căreia se află ...”*.

De asemenea, art.863 din Codul Civil specifică cazurile de dobândire a dreptului de proprietate publică, respectiv lit. f) *prin alte moduri stabilite de lege*, iar cu privire la condițiile de înscriere, art.888 menționează: *”Înscrierea în cartea funciară se efectuează în baza înscrisului autentic notarial, a hotărârii judecătorești rămasă definitivă, a certificatului de moștenitor sau în baza unui alt act emis de autoritățile administrative, în cazurile în care legea prevede aceasta.”*

Mai mult, art.41 alin.(5) din Legea nr.7/1996 a cadastrului şi publicităţii imobiliare, republicată, cu modificările şi completările ulterioare stipulează *”În cazul imobilelor proprietate publică a statului sau a unităţilor administrativ-teritoriale, întabularea se realizează în baza actelor de proprietate, iar în lipsa acestora, a copiei extrasului de pe inventarul centralizat al bunurilor respective, atestat prin hotărâre a Guvernului, însoţită de un înscris emis de către conducătorul instituţiei publice centrale sau locale, care are obligaţia întocmirii şi modificării inventarului centralizat, prin care se confirmă identitatea dintre imobilul din documentaţia cadastrală şi cel evidenţiat în inventarul centralizat. Pentru imobilele a căror apartenenţă la domeniul public al statului sau al unităţilor administrativ-teritoriale este stabilită prin acte normative, întabularea se va efectua în baza hotărârilor Guvernului, hotărârilor consiliului local, judeţean sau al municipiului Bucureşti de însuşire a inventarelor cu privire la aceste bunuri imobile, însoţite de un înscris emis de către conducătorul instituţiei publice centrale sau locale, prin care se confirmă identitatea dintre imobilul din documentaţia cadastrală şi cel a cărui intabulare se solicită, cu respectarea prevederilor legale în vigoare.”*

Conform art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrativ-teritoriale.

Astfel, în conformitate cu prevederile mai sus menționate, pentru imobilele a căror apartenență la domeniul public al statului sau al unităților administrativ-teritoriale este stabilită prin acte normative, înscrierea în evidențele de carte funciară se efectuează în baza hotărârilor consiliului local privind declararea bunurilor de uz și interes public local și apartenența acestora la domeniul public, care să conțină elementele de identificare reieșite din măsurători, forma, dimensiunile și vecinătățile și să stabilească regimul juridic, conform prevederilor legale și realității din teren.

După finalizarea formalităților de publicitate și carte funciară datele imobilului vor fi actualizate în Inventarul bunurilor care aparțin domeniului public al municipiului Bistrița, conform procedurii prevăzute la art.289 din Ordonanța de urgență a Guvernului României nr.57/2019 privind Codul administrativ, cu modificările şi completările ulterioare.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind însuşirea documentaţiei tehnice cadastrale în vederea înscrierii în evidențele de cadastru și carte funciară a imobilului situat în Bistrița, Liviu Rebreanu - Pietonal, în forma prezentată de iniţiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Vasile MARINA Luciana Maria HRISCU**

**ȘEF SERVICIU,**

**Alina IONESCU**

V.M./A.F./2ex.